**Dovre Group Oyj** on suomalainen vuonna 1983 perustettu projektihenkilöstöä ja projektinhallinnan konsultointipalveluita tarjoava yhtiö. Yhtiön suurimpia asiakkaita ovat energia-alan, erityisesti öljy- ja kaasualan toimijat.

Historia
--------

Ohjelmistoyhtiö Proha listautui Helsingin pörssiin lokakuussa 1999, niin sanotun IT-kuplan alla. Yhtiön henkilökunnan määrä, liikevaihto ja osakekurssi nousivat räjähdysmäisesti niin yritysostojen kuin orgaanisen kasvunkin kautta. Listautumisannista saaduilla varoilla Proha hankki muun muassa yhdysvaltalaisen ohjelmistoyhtiö Artemis Management Systemsin elokuussa 2000. Kauppa toteutettiin osakevaihdolla ja kauppahinnaksi ilmoitettiin noin 50 miljoonaa dollaria. Artemis jatkoi toimintaansa Prohan itsenäisenä tytäryhtiönä. Samana vuonna Prohan liikevaihto kuusinkertaistui ja seuraavana vuonna se vielä kaksinkertaistui. Vuosina 2003 ja 2004 Proha listattiin Suomen nopeimmin kasvavaksi teknologiayritykseksi.

Proha tiedotti maaliskuussa 2006 myyvänsä osuutensa Artemiksesta yhdysvaltalaiselle ohjelmistoyhtiö Trilogylle. Proha omisti Artemiksesta 53 % ja sai kaupasta noin 10,7 miljoonaa euroa. Artemiksen osuus Prohan liikevaihdosta oli tuolloin peräti 58,5 %, mutta se myös aiheutti suurimman osan yhtiön tappioista. Kaupan toteutumisen jälkeen Proha jatkoi öljy- ja kaasusektorin projektinjohtamisesta vastanneen Dovre Consulting & Services -liiketoimintaryhmän laajentamista.

### Prohasta Dovre Groupiksi

Proha vaihtoi maaliskuussa 2011 uudeksi nimekseen Dovre Group. Aiemmin Dovre Group -nimitys oli käytössä Prohan Oil & Gas Services -liiketoimintaryhmässä, joka muodosti vuonna 2010 yli 90 % Proha-konsernin liikevaihdosta. Dovre Group ilmoitti vuoden 2012 lopussa myyvänsä konsernin ohjelmistoliiketoiminnasta vastanneen norjalaisen tytäryhtiönsä Safran Software Solutions AS:n noin viiden miljoonan euron kauppahinnalla SNA Holding AS:lle.

Patrick von Essen nimitettiin Dovre Groupin toimitusjohtajaksi joulukuussa 2013 aiemman toimitusjohtajan Janne Mielckin siirtyessä yhtiön hallituksen asettamiin kehitystehtäviin. Von Essen aloitti toimitusjohtajan tehtävässä 1. huhtikuuta 2014.

Dovre Group osti keväällä 2015 norjalaisen öljy- ja kaasualan henkilöstöpalveluihin keskittyneen *Norwegian Petroleum Consultants*-yhtiön (NPC). Vuonna 2014 NPC:n liikevaihto oli noin 67 miljoonaa euroa. Yrityskauppa toteutettiin osakevaihdolla ja rahavastikkeella, NPC:n osakkeet siirtyivät Dovre Groupille ja vastineeksi Dovre Group antoi suunnatulla annilla NPC:n omistajille uusia osakkeita yhteensä 36,5 prosenttia Dovre Groupin osakkeista ja äänistä.

Syyskuussa 2018 von Essen ilmoitti siirtyvänsä Neste Engineering Solutionsin toimitusjohtajaksi. Arve Jensen aloitti Dovre Groupin uutena toimitusjohtajana 1. marraskuuta 2018. Hän oli toiminut jo aiemmin konsernin johtoryhmän jäsenenä eri tehtävissä vuodesta 2001.

Suurimmat omistajat
-------------------

Dovre Groupin viisi suurinta osakkeenomistajaa toukokuun 2019 lopussa:

| Omistaja | Osuus |
| --- | --- |
| 1. Commuter 2 AS | 15,07 % |
| 2. Etra Capital Oy | 14,97 % |
| 3. Global AsiaOne Pte Ltd | 12,97 % |
| 4. Ilari Koskelo | 5,42 % |
| 5. OP-Suomi Mikroyhtiöt -erikoissijoitusrahasto | 2,62 % |

Lähteet
-------

1. 1 2 3 4 5  Sijoittajat: Vuosikertomus 2018 *dovregroup.com*. Dovre Group Oyj.  Arkistoitu 25.8.2018. Viitattu 21.6.2019.
2. 1 2  Karhu, Tuomas: Proha nopeimmin kasvava suomalainen *Digitoday*.  10.2.2005. Viitattu 15.2.2014.
3. ↑  Lagus, Antti J.: Pekka Pere, Proha *Tietokone*.  26.3.2003.  Arkistoitu 21.2.2014. Viitattu 16.2.2014.
4. ↑  Proha ostaa Artemis Management Systemsin Yhdysvalloista *mtv.fi*.  20.6.2000. MTV Uutiset. Viitattu 16.2.2014.
5. ↑  Proha myy Artemiksen *Taloussanomat*.  13.3.2006. Viitattu 16.2.2014.
6. ↑  Proha: Artemiksen myynti Trilogylle päätökseen *Digitoday*.  3.7.2006. Viitattu 16.2.2014.
7. ↑  Proha nousi tappion syövereistä *Taloussanomat*.  9.8.2007. Viitattu 16.2.2014.
8. ↑  Proha Oyj:n nimenmuutos Dovre Group Oyj:ksi *Taloussanomat*.  25.3.2011. Viitattu 15.2.2014.
9. ↑  Tiedotteet ja tapahtumat: Vuosikertomus 2012 *dovregroup.com*. Dovre Group Oyj.  Arkistoitu 22.2.2014. Viitattu 15.2.2014.
10. ↑  Dovre Group Oyj - Pörssitiedote: Patrick von Essen nimitetty Dovre Groupin toimitusjohtajaksi  16.12.2013. OMX Group. Viitattu 15.2.2014.
11. ↑  Pörssiyhtiö ostaa isolla kaupalla norjalaisyhtiön – osake lentää *is.fi*.  4.3.2015. Taloussanomat. Viitattu 17.9.2017.
12. ↑  Terhemaa, Ahti: Arve Jensenistä Dovre Groupin uusi toimitusjohtaja *Kauppalehti*.  24.9.2018. Viitattu 3.12.2018.
13. ↑  Suurimmat osakkeenomistajat *dovregroup.com*.  31.5.2019. Dovre Group Oyj.  Arkistoitu 29.3.2020. Viitattu 21.6.2019.

Aiheesta muualla
----------------

* Dovre Group (Arkistoitu – Internet Archive)